b'\n_START_ARTICLE_\nGlam rock\n_START_SECTION_\nHistoria\n_START_PARAGRAPH_\nGlam rockin edell\xc3\xa4k\xc3\xa4vij\xc3\xa4ksi on joskus mainittu The Kinks, joka omaksui jo 1960-luvun puoliv\xc3\xa4liss\xc3\xa4 imagoonsa vaikutteita homoseksuaalisesta alakulttuurista. Varsinaisesti glam rock syntyi 1970-luvun alussa. Tyylisuunnan kehitt\xc3\xa4j\xc3\xa4n\xc3\xa4 pidet\xc3\xa4\xc3\xa4n usein brittil\xc3\xa4ist\xc3\xa4 Marc Bolania. Muita t\xc3\xa4m\xc3\xa4n ajan arvostettuja glam rock -esiintyji\xc3\xa4 olivat esimerkiksi David Bowie ja Lou Reed sek\xc3\xa4 sellaiset yhtyeet kuin Sweet, Mott the Hoople ja Slade. Parodisemmalla otteella glamia edusti my\xc3\xb6s yhdysvaltalainen New York Dolls. Glam-yhtyeiden musiikki kallistui usein protopunkin, heavy metalin tai hard rockin suuntaan. Varsinaisista hard rock -yhtyeist\xc3\xa4 glam-vaikutteita omaksuivat muun muassa camp-henkinen Queen ja sarjakuvamainen Kiss. Unohtaa ei sovi my\xc3\xb6sk\xc3\xa4\xc3\xa4n kauhuromanttiseen glamiin jo 1960-luvulla suuntautunutta Alice Cooperia, jota pidet\xc3\xa4\xc3\xa4n ensimm\xc3\xa4isen\xc3\xa4 yhdysvaltalaisena glam rock -artistina, sek\xc3\xa4 yhten\xc3\xa4 tyylilajin tunnetuimmista edell\xc3\xa4k\xc3\xa4vij\xc3\xb6ist\xc3\xa4. Muun muassa David Bowie muutti tyylins\xc3\xa4 normaalin n\xc3\xa4k\xc3\xb6isest\xc3\xa4 folk-laulajasta meikki\xc3\xa4 k\xc3\xa4ytt\xc3\xa4v\xc3\xa4ksi ja androgyyniksi glam rock -artistiksi Alice Cooperin innoittamana. Bowien Ziggy Stardust -hahmoa syytettiin 1970-luvulla jopa kopioksi Alice Cooperista._NEWLINE_Vaikka glam rock korosti pintaa ja ulkoista eleganssia, se ei v\xc3\xa4ltt\xc3\xa4m\xc3\xa4tt\xc3\xa4 ollut sis\xc3\xa4ll\xc3\xb6t\xc3\xb6nt\xc3\xa4 musiikkia. Monet 1970-luvun alkupuolen arvostetuimmista rocklevyist\xc3\xa4 ovat glam-yhtyeiden ja -artistien tekemi\xc3\xa4. 1970-luvun lopulla punk- ja goottityylit kehittyiv\xc3\xa4t glam-tyylin pohjalta. _NEWLINE_1980-luvulla glam rock tuli uudestaan muotiin glam metalin muodossa. Sit\xc3\xa4 edustivat muun muassa Whitesnake, M\xc3\xb6tley Crue, Poison, Def Leppard ja Ratt. T\xc3\xa4t\xc3\xa4 1980-luvun glam-tyyli\xc3\xa4, jossa oli my\xc3\xb6s punk-vaikutteita, on kutsuttu my\xc3\xb6s sleaze-tyyliksi tai glam and sleazeksi. Suomalainen Hanoi Rocks oli yksi t\xc3\xa4rkeimmist\xc3\xa4 vaikuttajista 1980-luvun glam metalin synnyss\xc3\xa4._NEWLINE_Suomalaisia glam/sleaze-tyyli\xc3\xa4 2000-luvulla edustaneita yhtyeit\xc3\xa4 ovat muun muassa Negative, Private Line, Jann Wilde, Naked ja Reckless Love.'